इस वर्ष नारी-सशक्तिकरण हमारे गणतन्त्र दिवस का मुख्य थीम था। महिला सुरक्षा एवं जागरूकता के लिए शासन की ओर से की गई ये प्रतीकात्मक पहल है। आशा की जाती है कि इसे और व्यावहारिकता प्रदान करते हुए सरकार महिलाओं की सुरक्षा के लिए कठोरतर कानूनों का प्रावधान करेगी और उन्हें मजबूत इच्छाशक्ति के साथ लागू करेगी, क्योंकि महिलाओं के बारे में अब परिस्थितियां इतनी विकट हो चुकी हैं कि अन्तिम सीमा तक जा पहुंची हैं। यानी आज नारी की दयनीय स्थिति को दर्शाने के लिए सिर्फ इतना कहने की गुंजाइश नहीं बची है कि वो घरेलू हिंसा की शिकार है, कार्यस्थितियां उसके अनुकूल नहीं हैं, उसे नौकरी पेशे में समान अवसर उपलब्ध नहीं हैं आदि। इन सब buffer facts को एक तरफ़ हटा दीजिए, सीधी बात कीजिए कि नारी सुरक्षित नहीं है, वो बलात्कार जैसे चरम दुष्कृत्य की शिकार हो रही है। इसलिए इतने नारकीय अपराध को लेकर अगर हमारी दण्ड व्यवस्था लचर है तो न्याय के प्रति हमारी प्राथमिकता पर ही प्रश्नचिह्न लग जाता है। बल्कि हमसे सीधा सवाल किया जा सकता है कि हर दशहरे पर रावण का पुतला फूंकने की चिरकालिक परम्परा वाले हम लोग अच्छाई के पोषक हैं या बुराई के?